สอน. พร้อมจ่ายเงินช่วยเหลือชาวไร่อ้อยรอบแรกผ่านบัญชี ธ.ก.ส. 26 เมษายนนี้
สอน. พร้อมจ่ายเงินช่วยเหลือชาวไร่อ้อยรอบแรกผ่านบัญชี ธ.ก.ส. 26 เมษายนนี้นางวรวรรณ ชิตอรุณ เลขาธิการคณะกรรมการอ้อยและน้ำตาลทราย เปิดเผยว่า จากมติคณะรัฐมนตรี เมื่อวันที่ 10 ตุลาคม 2561 เห็นชอบโครงการเงินช่วยเหลือเกษตรกรชาวไร่อ้อย เพื่อซื้อปัจจัยการผลิต ภายใต้กรอบวงเงิน จำนวน 6,500 ล้านบาท ในอัตราไม่เกิน 50 บาทต่อตันอ้อย รายละไม่เกิน 5,000 ตันอ้อย ตามที่กระทรวงอุตสาหกรรม โดยสำนักงานคณะกรรมการอ้อยและน้ำตาลทราย หรือ สอน. เสนอ ขณะนี้ได้รับการจัดสรรงบประมาณรอบแรก เป็นที่เรียบร้อยแล้ว โดยจะเริ่มจ่ายรอบแรกในวันที่ 26 เมษายนนี้ ผ่านบัญชีธนาคารเพื่อการเกษตรและสหกรณ์การเกษตร หรือ ธ.ก.ส. ของชาวไร่อ้อยคู่สัญญาแต่ละรายโดยตรง ซึ่งมีปริมาณอ้อยที่ขอรับความช่วยเหลือตั้งแต่วันที่โรงงานเปิดหีบจนถึงวันที่ 31 มกราคม 2562 จำนวน 61,460,684 ตัน สำหรับจ่ายให้แก่ชาวไร่อ้อยคู่สัญญาที่ขอรับความช่วยเหลือตามสิทธิ์ จำนวน 134,465 ราย เป็นเงินจำนวน 3,073,034,245 บาท และจะดำเนินการจ่ายเงินรอบถัดไปตามปริมาณอ้อยที่เข้าหีบตั้งแต่วันที่ 1 กุมภาพันธ์ 2562 จนถึงวันสุดท้ายของการหีบอ้อย ซึ่งคาดว่าในฤดูกาลผลิตปี 2561/2562 จะมีปริมาณอ้อยเข้าหีบประมาณ 131 ล้านตัน และขณะนี้ยังมีโรงงานน้ำตาลที่ยังไม่ได้ปิดหีบ จำนวน 7 โรงงาน คาดว่าจะปิดหีบทั้งหมดภายในวันที่ 30 เมษายนนี้ทั้งนี้ สอน. จะกำกับดูแลการจ่ายเงินให้แก่เกษตรกรชาวไร่อ้อยคู่สัญญา ที่มีสิทธิ์ได้รับเงินช่วยเหลือตามโครงการเงินช่วยเหลือเกษตรกรชาวไร่อ้อยเพื่อซื้อปัจจัยการผลิตอย่างโปร่งใส ถูกต้องครบถ้วนตามข้อเท็จจริง โดยบัญชีธนาคารที่ใช้ในการโอนเงินให้ชาวไร่อ้อยก็ได้รับการตรวจสอบความถูกต้องจาก ธ.ก.ส. เป็นที่เรียบร้อยแล้ว